Тхылъеджэхэм я насып
Мэлбахъуэ Тимборэ и цIэр зезыхьэ Лъэпкъ къэрал библиотекэм щекIуэкIащ «Библиотекэхэм я жэщ — 2016» урысейпсо социо-щэнхабзэ Iуэхугъуэр.
Фигу къэдгъэкIыжынщи, мэлыжьыхьым и 22-м и пщыхьэщхьэм библиотекэм и бжэхэр сыхьэт 18-м щыщIэдзауэ 21-м пщIондэ зэIуихащ. Тхылъыр фIыуэ зылъагъу сабийхэри балигъхэри я гуапэу хэтащ «Кином еджэ» нэгузыужь программэм. Зэхыхьэм зрезыгъэхьэлIахэм Iэмал яIащ тхакIуэхэм, режиссёрхэм, усакIуэхэм, музыкантхэм епсэлъэну, биб- лиотекэм, тхылъ хъумапIэхэм зыщаплъыхьыну, зэпеуэхэмрэ викторинэхэмрэ хэтыну. Къыхэгъэщыпхъэщ, къызэрагъэпэща зэIущIэхэм мы гъэр Кином и илъэсу зэрыщытыр щхьэусыгъуэ зэрахуэхъуар.
IуэхущIапIэм лъэпкъ, лъахэхутэ литературэхэмкIэ и къудамэм и лэжьакIуэхэм къызэрагъэпэщащ «Литературный кинематограф Владимира Ворокова» зэIущIэ щхьэпэр. Ар езыгъэкIуэкIа библиотекэм и лэжьакIуэ нэхъыжь Гуаджэ Iэминат къызэхуэсахэр хигъэгъуэзащ Вэрокъуэм и гъащIэмрэ и гуащIэмрэ. Зэхыхьэм хэтащ УФ-м и ТхакIуэхэм, Кинематографистхэм, Журналистхэм я союзхэм хэт усакIуэ, тхакIуэ, журналист, сценарист Жылэтеж Сэлэдин, Зауэм, лэжьыгъэм, Iэщэ- кIэ ЗэщIэузэда Къарухэм, хабзэхъумэ органхэм я зэгухьэныгъэу Налшык къалэм щыIэм и Iэтащхьэ Абдуллаев Мустэфа, КъБР-м и ТхакIуэхэм я зэгухьэныгъэм и унафэщI, усакIуэ Беппаев МутIэлип, «Кабардино-Балкарская правда» газетым и лэжьакIуэ, усакIуэ Моттаевэ Светланэ, «Литературная Кабардино-Балкария» журналым и редактор нэхъыщхьэ Тхьэзэплъ Хьэсэн, республикэм и телевиденэм и диктор БищIо Анатолэ, КъБР-м и ТхакIуэхэм, Журналистхэм, Кинематографистхэм я зэгухьэныгъэхэм хэтхэр. Къэп- сэлъахэм къыхагъэщащ Вэро- къуэ Владимир кино гъуазджэм, литературэм, журналистикэм, щэнхабзэм хэлъхьэныгъэфIхэр зэрыхуищIар, ноби куэд зэрилэжьыр, и гуащIэр къалъытэу дамыгъэ куэд къызэрыхуагъэфэщар. КърихьэлIахэр яфIэгъэщIэгъуэну еплъащ абы и Iэдакъэ къыщIэкIа тхылъхэр щызэхуэхьэса гъэлъэгъуэныгъэм хагъэхьа лэжьыгъэхэм, Вэрокъуэ Владимиррэ Мартиросовэ Ринэрэ Щамырзэ Моникэ теухуауэ Париж щытраха «Къыу закъуэ» («Одинокий лебедь») фильмым. Ар теухуащ балеринэ цIэрыIуэ, тхакIуэ, скульптор, актрисэ, адыгэ лъэпкъым къыхэкIа бзылъхугъэ дахэ Щамырзэ Моникэ (Черинэ Людмилэ) и гъащIэм.
Вэрокъуэм фIыщIэ яхуищIащ зэхыхьэм кърихьэлIахэм, псалъэ гуапэхэр къыхужызыIахэм. ГъуазджэхэмкIэ Кавказ Ищхъэрэ къэ-рал институтым и студентхэм я уэрэдхэмрэ къафэхэмкIэ пшы-хьыр ягъэдэхащ.
Библиотекэм гъуазджэхэмкIэ и къудамэм щекIуэкIащ «Кино — в волшебный мир окно» зэхыхьэри. Абы щагъэлъэгъуащ классикэ, иджырей литературэхэм къытращIыкIыу траха, куэдым ягу дыхьа кинофильм нэхъыфIхэм ящыщ пычыгъуэхэр. Апхуэдэхэщ «Война и мир», «Анна Каренина», «Тарас Бульба», «Мастер и Маргарита», «Вий», «Тихий Дон», «Турецкий гамбит», «Ночной дозор», «Фатима», «Табор уходит в небо» фильмхэр, нэгъуэщIхэри.
Техникэ, мэкъумэш хозяйствэ литературэхэмкIэ къудамэм щекIуэкIащ «Мы изменили мир!» зэхыхьэр, Гагарин Юрий япэу хьэршым зэрылъатэрэ илъэс 55-рэ зэрырикъум и щIыхькIэ. Абы щагъэлъэгъуащ режиссёр Бессарабов Игорь и «Наш Гагарин» документальнэ фильмыр. ЗэIущIэм хьэршым теухуауэ къыщызэрагъэпэща викторинэм еджакIуэхэмрэ студентхэмрэ яфIэгъэщIэгъуэну щызэпеуащ. Абы щагъэува тхылъ гъэлъэгъуэныгъэм хыхьэу космороботхэм я щапхъэ нэхъыфIхэр утыку къыщра- хьащ.
Инджылыз литературэмкIэ къудамэм щекIуэкIащ «Я сердце оставил в синих горах» зэхыхьэр. Абы щызэхуэсащ Высоцкий Владимиррэ Визбор Юрийрэ я усэхэр фIыуэ зылъагъухэр. УсакIуэ цIэрыIуэхэм я гъащIэмрэ я гуащIэмрэ теухуахэр ягу къагъэкIыжа нэужь, кърихьэлIахэр еплъащ ахэр зыхэт художественнэ фильмхэм щыщ пычыгъуэхэм.
Библиотекэм и япэ къатым и пэIущIэ залым щагъэлъэгъуащ Крюковэ Тамарэ и «Костя+Ника» повестым къытращIыкIа кинофильмыр. Абы еплъахэм Iэмал яIащ лъагъуныгъэкIэ, гугъэкIэ, шыIэныгъэкIэ, хуабагъэкIэ гъэнщIа фильмыр къазэрыщыхъуам тепсэлъыхьыжыну. КъыкIэлъыкIуэу а залым щекIуэкIащ Кином и илъэсым теу- хуауэ къызэрагъэпэща «Читай книги. Смотри кино. Отвечай на вопросы онлайн викторины» зэхыхьэр. Абы хэтахэм Iэмал яIащ кином теухуауэ ябгъэдэлъ щIэныгъэр къагъэнэIуэну.
ЕтIуанэ къатым и пэIущIэ пэ- шым щекIуэкIащ тхыдэр зи лъабжьэ «История в лицах: правители России» зэхыхьэр. Абы кърихьэлIахэр «къыщыхутащ» Грозный Иван, Пётр I-м, Екатеринэ II-м я зэма-ным. Толстой Алексей и «Князь Серебряный», «Пётр I», Пикуль Валентин и «Фаворит» классикэ тхыгъэхэм режиссёр Iэзэхэу Васильев Геннадий, Петров Владимир, Герасимов Сергей, Каре-лин Алексей сымэ къытращIыкIа кинофильмхэр утыку кърахьащ. КъищынэмыщIауэ, пшыхьым екIуэлIахэм ягу дыхьащ «История открывается для всех и каждо- го» тхылъ гъэлъэгъуэныгъэр. Абы хагъэхьащ библиотекэм и фонд-хэм щахъумэ лэжьыгъэ щхьэпэ-хэр.
ПериодикэмкIэ къудамэм къыщызэIуахащ «Узнай свою судьбу. Гадание по книгам» экзотерие салоныр. Абы щызэхуэсахэм тхылъхэр къагъэсэбэпурэ гъащIэм къащыпэщылъхэм, «я натIэм къритхам» зыхагъэгъуэзащ.
«Библиожэщ» Iуэхугъуэм хэту а пщыхьэщхьэм екIуэкIа зэхыхьэ щIэщыгъуэхэм зрезыгъэхьэлIахэм пшыхьхэр, зэIущIэхэр яфIэгъэщIэгъуэнащ. Псом хуэмыдэу тхылъеджэхэм гуапэ ящыхъуащ нэгъуэщI махуэхэм щIыхьэну зыхуимыт библиотекэм и къудамэхэмрэ тхылъ хъумапIэхэмрэ зыщрагъэплъыхьыну я насып къызэрихьар.
ТЕКIУЖЬ Заретэ.
Сурэтхэр Толгуров Камал трихащ.
